bavarian-nlp/barwiki-20250901 huggingface dataset:
Berchtsgoana Weihnochtsschitzn

De Berchtsgoana Weihnochtsschitzn lossn eanane Bölla voa oijm zua de kiachliche Fest im Berchtsgoana Toijkesseij kracha. Se san in mehrane Vaein unta dem Doch vo de "Vereinigten Weihnachtsschützen des Berchtesgadener Landes e.V." organisiat, de wiedarum am Trachtn-Gauvaband I oghean. Heimatvabundnheit unn christlichs Brauchtum san zsamma mit dea dodrin gsuachtn Gselligkeit wichtige Wesensmeakmoij vo dena Vaein. Nomansgemnd is des Schiaßn z' Weihnochtn. Dea Brauch wead in dera Foam alloanigst im Berchtsgoana Lond pflegt. De Weihnochtsschitzn trogn beim Schiaßn a Variantn vo da Berchtsgoana Tracht, de se duach a blaugraue Joppn und am Schitznhuat somt Gaamsboat oda "Schuijdhackn" auszeichnet.
Gschicht.
De easchte uakundliche Eawähnung vo dem Weihnochtsschitznbrauch geht auf des Joar 1708 zruck. Grundlog vo dem Brauch san de in de Hef vo da domoijs eiganständigan Fiaschtprobschtei Berchtsgoan voahandnan Feiawoffn zua Veateidigung vom Lond. Im Gengsotz zua de dodraus heavoagonganan Gbiagsschitzn hom se de Weihnochtsschitzn iaba de Joarhundate hiweg aus de militärischn Zsammahäng glöst unn se stottdessn oijwei enga on des christliche Brauchtum bundn. Obwoij joarhundatelong vo da "Obrigkeit" vabotn, hot se des Schiaßn z' Weihnochtn unn in de ondan Rauhnächt ghoijtn.
Dea easchte offzielle Vaein is 1874 gründt woan. 1925 hom se de Weihnochtsschitznvaein vo de oanzelnan Oat zua de "Vereinigten Weihnachtsschützen des Berchtesgadener Landes" zsammgschlossa. Im Drittn Reich hom se de fiarandn Kepf vo de Weihnochtsschitzn da Vaeinnahmung vo eanam Brauchtum duach an Nationalsozialismus widasetzt, insbsundane eana spadana Eanvoastond Prof. Dr. Rudolf Kriß, dea deszweng voaram Voijksgrichtshof zum Doud vauateijt unn spada zura lemnslongan Hoft bgnodigt woan is.
De Weihnochtsschitzn gniaßn bis heit aufgrund eana oijdn Tradition vaschiadene Privilegien, wos woffn- unn sprengstoffrechtliche Voaschriftn ogeht. Deazeit wead da Brauch vo 17 Vaein mit insgsomt uma 3.000 Mitglieda ausgiabt.
Litaradua.
Kriß, Rudolf: Die Weihnachtsschützen des Berchtesgadener Landes und ihr Brauchtum. 4. Aufl. Berchtesgaden (Berchtesgadener Anzeiger) 1994.
Reichaholla Poimbuschn

A Poimbuschn, aa Poimstock, Poimstang, Poimbesn is a Streissl aus Zweigaln, des am Poimsunda in katholische Prozessiona mittrong und vum Pfarra feialich gweicht werd. Es werd dodamid aufn Eizuag vo Christus in Jerusalem oogspuit, wo na de Eihwohna mid Poimwedl ois eanan neichn Kini griasst hom. Spaada, wanns gweicht san, wern de Poimbuschn ois Seng fias Haus und zua Abwehr vo Uheil im Herrgottswinkl hintas Kreiz gsteckt. Bauan steckn de Poimbuschn aa auf de Fejda, um a guade Erntn zum sichan. Da Poimbuschn vom Vorjaar werd manchaorts im Osterfeia vabrennt.
Beispui fia an Reichaholla Poimbuschn.
Am oban End vo am kreftign, uugfea oa- bis oanahoib Meta langan Haaslstecka wern mid Drood Zweigal vo Buchs, Thuja und Poimkatzal onebundn. Fiaran scheen Ibagang vom Steckn zu de Zweigal wern um den Drood umme gspoitne Weidnruatn gwicklt, oft in kunstvolle Flechtmusta. Zum Schluss werd da Buschn no mid gfarbte Hobespen gschmickt, de vo Haus aus gringlt san oda ois Hexnloata gfoitt sei kennan. A schee bundna, reich gschmickta Poimbuschn is da Stòiz vo am jedn Kind, wosna fia sei Familie auf da Prozession trong derf. Zwengs dem Bux riachts am Poimsundog voi guad.
Weidane Matrialien wo hergnumma wern.
De Form, vawendtn Pflanzn und Dekorationa variiern vo Gengd zu Gengd. Ma nimmd mancherorts Epfen, Oranschn, Brezn, Bandln, Thuja (Seengbam), Stechpoima, Efeu, Zedan, Tannazweigal und so weida hea. Echte Poima wia im heiling Land gebts jo im boarischn Raum neda. Je noch Ort geht de Leng vo de Steckn vo am hoibn bis zu zehn Meta. A Konsens is de Vawendung vo immagreane Zweigal und Weidnkatzl, de se im Friahjoar oobiatn und symbolisch fia Fruchtbòrkeit und de Abwehr vo Unheil stengan. Dò dro zoagt se aa de Mischung vo heidnischm und christlichm Brauchtum, wias bei Breich im boarischn Raum oft da Foi is.
Poimkatzal

Poimkatzal oda Poimkatzl nennt ma de Bliatnständ an am Poimgart (Weidnzweigal), de wo im Fruajoar fia de Vawendung in Poimbuschn gschnittn wern. Andanorts sogt ma oafach Weidnkatzal dazua. Da Vagleich mid gloane Katzal ligt nah zweng am woachn graun "Fej", wo s vorm Afblian hom.
Poimkatzal im Brauchdum.
In vuin Gegandn schneidt ma am Greapfinzda oda am Poimsunda Poimkatzalzweig ob. De wean na dahoam in a Vasn gstejt und am Koarsamsda mit ausblosane und bunt ogmoide Oar gschmickt.
Um s Haus und de Bewohna vor Ungmoch z schitzn, wean a heit no Poimzweigal am Kruzifix im Herrgodswinkl afgstejt und an Spiagln oda Heilignbuidln obrocht. Friaa hom manche Bauan de viar Eckn vo an jedn Ocka mit Poimzweigal markiat, damit s Fejd vor Vawiastunga vom Droadgeist bewoat worn is.
Bliahade Poimkatzal san a heit no - oft nem Stechpoim- und Kranawittzweigal (Wachoida), bliahadn Hoslruadn und Buxzweigal, Immagrean und Oachnzweigal mit vorjaarigm Laab - Bstandtoal vom Poimbuschn. An am langan Steckn (Poimsteckn) wean nacheinanda jeweis drei Zweigal vo ana Oart mit buntn Bandln festgmocht. Des werd dann in oana Prozession - moast vo Kindan - am Poimsunnda zua Kira drong und duatn gweiht.
Omtlicha Gmoaschlissl

Da Omtliche Gmoaschlissl (Amtlicher Gemeindeschlüssel oda AGS), friarar aa Amtliche Gemeindekennzahl (GKZ), Gemeindekennziffer oda Gemeindeschlüsselzahl is a Ziffanfoijg zua Identifiziarung vo polidisch seijbständige Gmoana oda gmoafreie Gebiete.
Ondane Nomenklatuan zua Obgrenzung vo Gebiet sa zum Beispui de Postleitzoi oda dea NUTS-Code. Im Marketing wean a Nielsengebiete vawendt.
Deitschland.
Ea diant voa oijm statistischan Zweckn unn wead in Deitschland vo de Statistischn Ämta vo de oanzalnan Bundeslända eiheitli vagemn.
Da Gmoaschlissl is zum Beispui beim Wohnungswechsl auf da Obmeijdung bzw. Onmeijdung onzgemn. Ea wead jedo in da Regl vom jeweijigan Eihwohnameijdeomt im Rothaus eitrong.
Aufbau.
Da Gmoaschlissl bsteht aus insgsomt ocht Ziffan, de se wia foijgt zammsetzan: De easchtn beidn Ziffan bezeichnan des Bundesland, de dritte Ziffa den Regierungsbeziak (bei Lända ohne Regierungsbezirk steht do a 0, außa bei Rheinland-Pfoijz, Sachsen-Onhoijt unn Niedasachsn, de eanane Regierungsbeziak eascht in de letztn Joar aufglöst homn), de viade Ziffa bezeichnet de Region unn de fünfte Ziffa an Stoodtkreis (kreisfreie Stot) oda an Londkroas (Kroas); unn de sechste, siebte unn ochte Ziffa bezoachnan de Gmoa oda a gmoafreis Gebiet.
De easchtn finf Steijn wean aa oijs Kreisschlissl bzoachnet.
Beispuij:
08 1 11 000 = Stuttgart
15 3 52 002 = Aschersleben
12 0 64 340 = Neuhardenberg
Teilgmoakennziffa.
De "Teilgemeindekennziffer" kennzeichnat de Teiloat, Oatsteij oda Stodteij vo oana Gmoa in Bayern. De Zählung eafoijgt in da Regl oijphabetisch.
Bundeslända.
De Zählung eafoijgt vo Noadn noch Südn (Numma 01-09), in chronologischa Zuaghäarigkeit zua Bundesrepublik Deitschland (Numma 10) unn oijphabetischa Reinfoijg (Numma 11-16).
Estareich.
Aufbau.
Da estareichische Gmoaschlissl, teils aa oijs "ÖSTAT-Numma" bezeichnet, bstäht aus insgsomt fünf Ziffan, de se wia foijgt zammsetzan: De easchte Ziffa bezeichnet as Bundeslond (in oijphabetischa Reijnfoijg), de zweite unn dritte Ziffa bezeichnan den Beziak unn de viade und fünfte Ziffer bezeichnan de Gmoa.
Beispuij:
3 25 21 = Rappottenstein
9 07 01 = Wien-Neubau
Schweiz.
Des Schweiza Pendant zum Gmoaschlissl is de Gmoanumma.
Webseitn

A Webseitn (englisch: "web page") oda Netzseitn is a Dokument im Internetz, des wo mit am Netzbrausa vo am Webserver obgruafa wean ko. Da Begriff "Webseitn" wead unzuatreffendaweis aa efta zwengs da groaßn klonglichn Ähnlikeit zum englischn Begriff "Website" fia de gsomte Webpräsenz vo ana Fiama, Organisation oda Privatpeason vawendt.
De Basissproch bei da Eastellung vo Netzseitn is HTML. De Formatiarund ko aa no iwa Cascading Style Sheets (CSS) oda andare Formatiarungssprochn beeinflusst wean. Dazua gibts no weidane Sprochn fia komplexe Seitngstoitunga.
Dynamische Webseitn.
Im Gengsotz zura statischn Webseitn wead a dynamische Netzseitn eascht zum Zeitpunkt vo da Ofoadarung easteijt. Des is bsundas fia oft wechslnde Inhoijte und umfongreiche Webseiten sinnvoi. De Infoamationan wean donn zum Beispui aus Nutzaeigomn oda Datnbonkn zammtrong unn zum "Browser" gschickt. Dynamische Webseiten wean zum Beispui in PHP, .NET, J2EE oda Perl programmiat oda vo Autornsisteme (engl. Content Management Systems, CMS) generiat. Des bekonteste freie Autornsistem is Wordpress.
Weinberl

Weinberl, Weinbal oda Weinbial (vo Weinbeern), (dt.: Rosinen, oda Ziwebm (vo arab. zibiba) hoassn de drickadn Weintraubm. Dazua wean de frischn Weintraum oafoch aufghengt und in da Luft drickad bis de Feichtigkeit nua no rund 15 bis 25 % betrogt, daduach steigt da Fruchzuckaghoid auf rund 33 %. Desweng sans a traditionelle Zuatat fia Siasspeisn, se wean owa aa roh gessn. Mangmoi nennt ma de frischn Traubm aa "Weinberl".
Gschicht.
Des drickan vo Weintraubm zu Weinberln is scho seit Joartausndn bekonnt. De ejtastn Zeigniss san vo Persien und Egyptn (2000 v. Kr.). De Methodn wead aa scho im Oidn Testament eawähnt. Im oidn Rom wors a Luxusprodukt, wo ned nua fia feine Speisn, sondan aa fian Tauschhandl, ois Siegpreis, ois Opfagob und fia de Bacchanalien vawendd worn is. Vo do aus hod se des Heastllungs-Vaforn in de gonze Wejd vabroadd.
Vawendung.
Weinberl san a wichtige Zuatat fia Siass- und Mejspeisn, wia Opfestrudl, Dopfnstrudl, Stojn, Kletznbrot oda in siassm Zeig aus Germdoag. Aussadem findn se si oft in Miaslimischunga und oiwei im Studentnfuada. Weiberl wean aa ois pikante Zuatat ba Fleischgrichtn vawendd.
Sortn.
Je noch Rebsortn und Heakumft untascheidd ma drei wichtige Oartn vo Weinberl:
Gsundheit.
Weinberl gejtn - duachn an hohn Phenolghoid - ois bsondas wiaksame Antioxidantien. Des is in wissnschoftlichn Untasuchungen meafoch belegt. Gsundheitswiaksam is aa des enthoidane Bor sowia de Mineralstoffe.
Studentnfuada

Studentnfuada is a Mischung aus Weinberl und vaschiadne ganze Nussn, moastns Hoslnuss, Cashewkeandln, Erdnuss, Paranuss, Woinuss un Mandln. Es wead moastns in am Plastiksackal vakafft und oafoch mid da Hand gessn.
Da Nam Studentnfuada kimmt dohea, dass oam des Zeigl beim Denga hejfa soi. Monche moanan sogor, dass' intelligenta machad. Und des ko ma ois Student jo ollawei braucha.
In da Realitet iss oafach aso, doss da Traummzucka in de Weinberl und de Mineralien vom Kärpa schnej afgnumma wern, und de Niss mid eanam Eisn und de Omega-3-Fettseiren nachand mid ra längafristing Wiakung nochleng. Insgsomt soagt des fira schnälle, oohoitnde Leistungssteigarung, ohne doss da Keapa vo zvui Vadaungsarbat belost werad. Wia hoaßts ned so schee: "«A volla Bauch studiad ned gean.»"
No a praktische Eingschoft vo dem Fuada is, doss mas wärndm Läsn gloaweis einefuadan ko. Des rentiad se vor oim, wann ma voram Examen koa Zeid hod, se wos gscheids zum kocha. Und wei ma dabei de Biacha nedaso schnej dreckad mocht wia mid Gfreapizza.
Oskar Maria Graf

 
Oskar Maria Graf (* 22. Juli 1894 in Beag; † 28. Juni 1967 in New York) woar a deitscha Schriftstella.
Zeascht hot Graf ausschließli unta seim richtigan Nom Oskar Graf gschriem. Ob 1918 hot ea Oabatn fia Zeitunga unta dem Pseudonym Oskar Graf-Berg eigreicht; fia de vo eam seijbst oijs „lesenswert“ eaochtetn Weak hot ea nochan an Noman "Oskar Maria Graf" gwaijt.
Lemn.
Oskar Maria Graf is am 28. Juni 1967 in New York gstoam. A Joa noch seim Doud is sei Uan noch Minga iabafiat unn auf am oijdn Bonghausaner Friedhof beigsetzt woan.
Franz Xaver Kroetz

Franz Xaver Kroetz (* 25. Feba 1946 z Minga) is a bayrischa Regisseur, dea wo aa ois Schriftstella unn Schauspuila heavoadretn is.
Lem.
Kroetz hot a Schauspuischui z Minga unn as Max-Reinhardt-Seminar z Wean bsuacht, donem hoda si ois Glengheitsoabata duachgschlong. 
Bekonnt woan is da Kroetz, wiar 1971 de Uaauffiarung vo seine Stickln "Heimarbeit" unn "Hartnäckig" z Minga vo Neofaschistn gsteat woan san. Seine Theatastickl vo de 70a Joar hom Menscha portraitiat, de duach eana sozioes Elend sprochlos wean unn scheitan. In am Stickl "Das Nest" losst ea an Protagonistn, an Lkw-Foara, aktiv wean: Ea zoagt si seijm unn sein Chef o, wei ea in eam sein Auftrog Giftmui in ab Sää kippt hot – ea „bschmutzt” oiso sei „Nest”, wei des sei eigentlichs „Nest” bschmutzt hot.
In seina Roin ois Klatschreporta "Baby Schimmerlos" in da Fernsehserie Kir Royal is da Kroetz ob 1986 am gressan Publikum bekonnt woan.
Vo 5. Meaz 1992 bis Friajoar 2005 is ea mit da Schauspuiarin Marie-Theres Relin voeirat gwen. Se hom drei Kinda unn hom in da Gmoa Oidnmarkt an da Oiz zammaglebt.
Ofang Juni 2006 hot da Kroetz as End vo seina Schriftstellarei bekonnt gem, wei ea a „depressiver und ausgebrannter Schriftsteller” gwoan warad. An letztn Ostoos zua dera Entscheidung waa de meesige Reaktion auf sei letzts Theatastickl „Tänzerinnen und Drücker” gwen. Ea hot zwoa Joar long dro gschriem. Des dat ea net noamoia packa. Des Stickl hot blos duach Provokation glenzt unn is vom Publikum unn de Kritika gleichaweis skeptisch ogschaut woan.
Hintasää

Da Hintasää is a molarischa Sää im Berchtsgoana Land. Er is ungefäa 16 Hektar groaß und liagt am Fuaß vom Hochkalter-Massiv. Er is no recht jung, wei a eascht vor ungefäa 3500 Joar durch an Gebirgssturz vom Hochkalter aufgstaut woan is. Da Woid, dea ogrenzt und auf dem Schutthaffa wogst, werd Zaubawoid gnennt. Aufgstaut werd da Klausbach ausm Hirschbichltoi. Wei des vui Gschiab ausm Klausbach an Sää auffuin dad is da Boch uma 1900 rum um an Sää umadum gleit worn. Zsamm mit am Iabalauf vom Sää werd dann d'Ramsauer Achn draus.
D'Sog vom Hintasää.
Da Sog noch hod auf jeda Seitn vom Toi oa Ries gwohnt. De zwoa hom se ollawei gstrittn. In oana Nocht hom se mit Stoana bschmissn. De Stoana san in da Mittn iaban Toi zsammgstessn und obegfoin. Dea Haffa Stoana hod dann den Sää aufgstaut. In da Fria sans beide ins Toi obi und hom se im Sää spiegln gseng. Da sans so daschrocka, das davoglaffn san. Seitdem gibts koane Riesn mehr in dera Gengd.
Da Ort Hintasää.
Hintasää is ned nua der Nama vo dem Sää, der kloane Ort am Sää hoast a so. Er is a Ortsteil vo Ramsau.
Im Netz.
WWA Traunstein Datenblatt des Wasserwirtschaftsamt Traunstein
Towel Day

Da Towel Day (engl. fia: "Handduach-Dòòg") is a Gedenkdòg fia den Schriftstella Douglas Adams, wo am 11. Mai 2001 gstormm is. Ab dò is wejdweid jeds Joar am 25. Mai da Towel Day begonga worn.
An dem Dòòg schleppan a Haffa vo seine Fans a Handdiache umanand. De Gestn hòd eanan Ursprung in dem Buach Per Anhalter durch die Galaxis, wo da unglaublich grouße praktische Nutzn vo am Handdiache auf Reisn im Universum foingdamassn bschriemm werd:
Warum da 25. Mai?
Beim Festleng vo dem Termin hòd koa bsundas historischs Datum a Rojn gspuit. Eha waars a Kompromiss, wei ma oanaseits den Gedenkdòg so bòid wia mäglich nòch seim Dood abhòitn woitt, andraseits òba a gwisse Vorlaufszeid notwendig war, dass ma des wejdweid bekanntmacha hod kenna.
Da 25. Mai hòd se seitdem òis Gedenkdòg etabliert. Andane Termine, de im Hiblick auf Douglas Adams a Bedeitung ham, waarn da 11. Feba (wo da 42. Dòòg vom Joar is), sei Gburtstdòg (11. März) und sei Sterbedòòg (11. Mai). Es is driaba dischkriert worn, dass ma oan vo dene fia 2002 òis neichn Termin festlegt, da 25. Mai hòd se oba schliassle durchgsetzt.
Wòs ma mid dem Datum òiss ausrechna ko.
Es is da letzde Dòòg im Joar, bei dem da Dòòg genau as Quadrat vom Monat is (25.5.: formula_1). &lt;br&gt;
Aussadem is de Summ vo de Hexadezimalzòin formula_2 und formula_3, òiso formula_4 und formula_5 aggradd formula_6, wòs umgrechnt ins Dezimalsystem formula_7 gäbt, òiso de weithi bekannte Antwort 42, um de si a eingne, äha scherzhaft betriemmne, Disziplin vo da Zahlenmystik draaht.
Herbert Achternbusch

Da Herbert Achternbusch (* 23. Novemba 1938 z Minga ois "Herbert Schild"; † 10. Jenna 2022) woa a deitscha Schriftstella, Regisseur unn Mola unn hod z Minga glebt. Ea woa bsundas fia seine avantgardistischn Fuim bekonnt.
Aufgwochsn is a bei seina Groußmuada im Boarischn Woid. Nochm Abitua hoda z Niamberg unn Minga a Kunschtstudium absolviat. 1970 san easchte Schmoifuimexperiment gfoigt, mitm Kinodebüt 1974 mit "Das Andechser Gefühl". 1977 hoda am Petrarca-Preis obglehnt. 1982 hom Blasphemie-Voawiaf gegan sein Fuim "Das Gespenst" an Skandal ausglest. 1989 hoda an Tukan-Preis vo da Stod Minga eahoitn.
Fuimisches Weak.
Da Herbert Achternbusch woa a Vatreta von am deitschn Autorenfuijm in de 1970a Joar. Bei fost olle seine Fuijm is ea Autor unn Regisseur zglei (a Ausnohm zum Beispuij is "Herz aus Glas", Regie Werner Herzog). As fuijmische Weak stommt hauptsächli aus de 1970a unn frian 1980a Joar. Maakont san bei eam da Eisotz vo Laiendoastella neban professionelle Schauspuila, dazua des oanaseits oft improvasiate (zum Beispuij in Bierkampf) ondanaseits oft aa bühnenhoft-rezitierande Spuij sowia de wiedakearandn Themn wia da boarische Katholizismus, des Gfongansei in da boarischn Kloanbiagalichkeit - des oijs auf da Grundlog von am genereijn Pessimismus. De Kameraoabeit is bei eam meist statisch, fost ausschließli in da Totaln unn Hoijbtotaln ghoijtn.
Nebman Herbert Achternbusch sejm dretn oijwei wieda Annamirl Bierbichler, Josef Bierbichler, Alois Hitzenbichler unn Margarethe von Trotta in seine Fuijm auf. In Nemnroijn san aa Ruth Drexel unn Hans Brenner aufdretn.
Da Achternbusch hod iwa 30 Fuim realisiat "„ein kontinuierlich entwickeltes Werk, in dem Komik und Verzweiflung näher zusammenliegen als bei irgendeinem anderen deutschen Filmemacher.“"
 "„Unbekümmert um übliche Dramaturgie, formuliert Achternbusch radikal subjektivistisch, ignoriert ästhetische Konventionen, durchmischt die Genres. Achternbusch übersteigert eine - wie bei Karl Valentin widerständig sprachlogische - Semantik ins modern Absurde, belädt sie inhaltlich mit realen Schrecken aus Vergangenheit und Gegenwart und ist zugleich immer spontan und spielerisch.“"
Carl Amery

Carl Amery, eingtle: Christian Anton Mayer (* 9. Aprui 1922 z Minga; † 24. Mai 2005 ebd.), woar a deitscha Schriftstella unn Umwejdaktivist.
Ea woa Mitgliad vo da Gruppn 47, 1976/77 Voasitzenda vom Vabond vo de deitschn Schriftstella, unn von 1989 bis 1991 President von am deitschn PEN-Zentrum. Vo 1967 bis 1974 woa Amery Mitgliad vo da SPD, nochdem ea zuvoa da GVP ogheat hot. 1997 hot ea an sozialdemokratischn Wilhelm-Hoegner-Preis kriagt. Außadem woa Amery Gründungsmitgliad vo da Partei Die Grünen beim Bundeskongress vo de Grünen in Karlsruhe am 13. Jenna 1980 unn Schiamherr vo da Wasserallianz Minga. Oijs Initiatoa unn Mitbegründa woa Amery vo 1980 bis 1995 President vo da E.F.-Schumacher-Gesellschaft.
Giasinga Heiwog

De Giasinga Heiwog is a Bruggnwog im Mingara Stodtei Giasing (davor a eigane Ortschaft), de heint nur no a Sengaswiadigkeit is. Friaha ham Heiwogn a große Bedeitung ghobt, wei des de oanzige Meglichkeit wor, gressare Lastn in Ortschaftn z'wägn.
Bruggnwogn worn domois natirlich lang ned so genau wia moderne Wogn. Deswegn is des boid ois Begriff fia wos Ungnaus heagnomma worn. Des Giasinga Heiwog hod im Mingara Gebiet a große Bedeitung ghobt, deswegn is dea Spruch vo da Giasinga Heiwog enstanda. De Leid song zum Beispui: "Dei Uhr gehd ja nach da Giasinga Heiwog".
Der Wittiber

Der Wittiber is a Roman von Ludwig Thoma. Da Thoma zoagt do bsunders guat wia de Leit so san und wia de Probleme untaranand durch foischn Gerechtigkeitssinn und Hetzerei oiwei gresser und am End richtig letz wern kennan. Er schreibt de Gschicht aso wias friara gwiiß bei dem oan oder andern Bauern firkemma sei werd.
Nach da Leich von da Beierin hot da Wittiber im Suff ebbas mit da Schdoidirn ogfangt. De Dochter griagt des mit und muaß an Bruada aufhetzn. Der loßt se aufhetzn und wei sei Vatta an Hof net ibagem wui, sicht a se nimmer naus. Aa wenns net aso is muaß de Schdoidirn, des schlechte Mensch, schuid sei ... De Gschicht is net luschtig, oba si beschreibt guat de Leit und eanare Danz und wia ma se net verhoitn soi.
Der Wittiber is 1977 von Reschiesör Kurt Wilhelm und mitn Gustl Bayrhammer verfilmt wordn.
Der Ruepp

"Der Ruepp" is a Roman vo Ludwig Thoma.
In dera Gschicht gehts umman Ruepp-Bauan vo da Leidn im Dachauer Land. Da Ruepp-Baua is a schwierigs Mannsbuid, der vüi Streit suacht und manchmoi an ganzn Dog im Wirtshaus rumliagt und sei Goid vasaaft, derweil seine Leid am Fejd draus arwan. Sei Bäuerin hod allerhand zum dean, damit der Hof ibalebn kunnt. Auf jedn Foi vastrickt se der Ruepp Baua in a meineidige Erbschaftsgschicht, di wo ganz Sach gscheid tragisch endn lasst.
Gschriem is der Roman zum grossn Tei im Dachaua Dialekt, wenigstns de Dialoge, sodass ma an guadn Eindruck kriagt, wia de Leid friars gschmatzt ham.
De Gschicht guit ois des Beste, wos der Thoma geschribn hod, so vuischichtig und narrisch guad is der Roman erzöllt.
Da Bayerische Rundfunk hod de Gschicht vafuimt mitm unvagessenen Karl Obermayr in da Titlroin.
Gabriele Beyerlein

Gabriele Beyerlein ( * 1. März 1949 in Roding) is a deitsche Schriftstellarin.
Gabriele Beyerlein wendt si mit ihrane Eazählunga, Roman unn eazejjndn Sochbiacha o Kinda- unn Jungdliche sowia on Eawochsene. Ira bsundana Schwaapunkt liagt beim archäologischn unn historischn Jungdroman, donemn hot sie oba aa scho groaße Eafoijg mit phantastischa Litaradua gfeiat.
Lemn.
Gabriele Beyerlein hot Psychologie in Wean unn Ealonga studiat, wo sie nochat aa promoviat hot. Danoch woa sie siemn Joar in da sozialwissenschaftlichn Foaschung unn Lehre täti. Seit 1987 is sie a freie Schriftstellarin.
Sie lebt heit in Darmstadt, is vaheirot mit am Bauingenieur unn hot zwoa Kinda, oan Sohn (* 1978) unn a Tochter (* 1980).
NSDAP

De NSDAP (Nationalsozialistische Deutsche Arbeiterpartei) wor a politische Partei in Deitschland, de wo vo 1920 bis 1945 existiat hod. De Ideologie is vor oim durch Antisemitismus und Nationalismus bestimmt gwen und durch de Oblehnung vo Demokratie und Marxismus.
De Partei hod am 9. Novemba 1923 de duach Ruhrkampf und Inflation desolate Log im Deitschen Reich zum so ghoassna Hitler-Putsch nutzn woin, is aba gscheitat. Seit 1930 hod de Partei in ganz Deitschland enorme Woieafoige ghobt. 1933 is da Adolf Hitler nacha mit da NSDAP an de Macht kema. Sie wor boid danach de oanzige in Deitschland zuaglossne politische Partei. De Nationalsozialistische Diktatur hod bis 1945 Bestand ghabt. Während dera Zeit san an Haffa Verbrechn wia da Vejkamord an de Judn (Holocaust) beganga worn, da Hitler wor a da Auslesa vom Zwoatn Wödkriag.
Nochm End vom Zwoatn Wödkriag is de NSDAP ois verbrecharische Organisation verbotn worn.
Zitha

D Zitha is a bekannts Voiksmusi-Instrument in de Oipnlända. Sie ghert zua Familie vo de Saitninstrument (Chordophone).
Es gibt zwoa bekannte Stimmunga (= Besaitung), de wo si in de Griffbrettl- und aa in de Begleit- und Baßsaitn untascheidn:
Gschicht.
Scho bei de antiken Griechen hods an Vorgänga vo da Zitha gem. Im Oipnraum findt se easchtmois Ofang vom 16. Joahundat a Friahform vo da Zitha. Entscheidend war aba dann da Johann Petzmayer, der 1803 in Zistersdorf geborn worn is, aba dann in Wean aufgwachsn is. Er hod mit 16 Joa Zitha glernt. Sei Instrument hod drei Melodie- und 15 Begleitsaitn ghabt. Auf ara „Deitschlandtournee“ 1836/1837 hod eam da boarische Herzog Max in Bayern gheat und zum Kammervirtuosn gmacht. Da Siegeszug vo da Zitha aa in hähere Kreise war danach net zum aufhoitn. Die easchte Konzertzitha wia mas heit kennt hat 1862 da Max Amberger in Minga baut.
Griawig

Griawig, aa griawe oda griabig is a Eingschoft, des wo a Moment, a Ort, oda aa Leid hom kina. S'gehd umd Wiakung, de wo de Sachan, de griawig han, auf a Person hom. A Person seiba ko se ned griawig fuin, aba ma fuit se woi, wei ebbs griawigs umadum is. Wann oana sogt "Mei, is des griawig", moant a, dass a mit si sejba und allm umadum recht zfriedn is. Des ko dro liang, dass d'Leid, mit dene a zsamm is, recht griawig han, oda dass a in a griawign Wiatschoft hockt, oda a, dass as in da Sunn flacka oafach recht griawig is. Mit griawig moant ma oft aa gmiatli und erhoisam.
Ob wos griawig is, liagt natürli stark am Betrachta. Wos ma heid recht griawig find, ko moang a scho wiada recht fahd sei.
Synonyme.
gmiatle, nett, lebhoft, leiwand, s passt ois
Heakumft.
"Griawig" kimmt vo middlhochdeitsch "gerüewec, geruowec" (ruahig, gelossn, langsam)